Karai Octubre

Og̃uahẽvo 1 jasypa, Paraguái retãme ojemanduꞌa peteĩ mombeꞌuguaꞌu ha peteĩ jepokuaa ojehayhuitereiva. upeichaite og̃uehẽvo ko jasy osẽ kaꞌaguý﻿gui  peteĩ karai imichĩva ha imbareteva hérava Karai Octubre. Peteĩ karai oikóva pynandi, hovasyva, imichĩva ha mbareteva oguerekóva peteĩ tejuruguái i​pó﻿pe.

 Mombeꞌuguaꞌu 
Jaikuaapaite jasypápe ojehasaꞌasyha oparupiete ha upérire yvy oñepyrũjeytaha omeꞌẽ opaichagua temitỹ: avati, mandiꞌo, yva, ha ambuéva. Jasypápe ndaiporiguasuvéima tembiꞌu. Umi oñembosakoꞌívaꞌekue añoite ikatúta ombohovái ko ára vaipe. Upégui oú oĩ peteĩ jepokuaa itujava heꞌíva ojejapoꞌãra peteĩ tuicha ha héva jopara hyꞌepype oñemoĩvaꞌãra lokro ha hendive kumanda ha avei kurapepẽ, sevói, tomáte, kuratũ ha kesu paraguái. Kóva oñembopupu are porã, ág̃a oĩmbávo, oikóta chugui pe tembiꞌu ojehecharamove ha hevéva Paraguái retãme.

Pe ñembopupu niko ojejapo peteĩ japepó﻿pe kuarepotí﻿gui ijapopyréva, oñemboguapýva tatapỹi térã jepeꞌa akuporãva ári. Jopara apo niko oñepyrũ kuarahy resẽre. Ijyképe avei oñembopupu mandiꞌo ojepurútava tembiꞌu týra remuara. Ko árape, okaháre, jajuhúta opaite oikóva peteĩ ogapýpe, asaje jave, oñemboja ha oguapyha oñondivepa ha okaru tuicha porã hikuái, hymatã peve. Péicha jeko oñembohovaí haguã ko jasy ára ijetuꞌúvape.

Ha upe asaje pukukue javeve ndaje Karai Octubre oikundaha oparupiete omeꞌẽvo poꞌa umi oñembosakoꞌivaꞌekuépe; ha ohaꞌuvõ hag̃ua umi oñembotavyvaꞌekuépe. Umi ndojapoivaꞌekue mbaꞌeve ha ndorokóiva hiꞌupyrã, imboriahu ha ohasaꞌasýta upe ary; ha katu umi oñembosakoꞌívaꞌekue ha ojapóva jopara, ohasaporãta upe ary; ndohasamoꞌãi hikuái ñembyahýi ha oikóta vyꞌapavẽme.

Koꞌág̃a rupi hetápe, oikóva tavaguasuháre, hasyvéma ojapo hag̃ua upe jopara okaháre ojajapoháicha; upévare, upe árape, jahecháta mbaꞌapoharakuérape osẽrõ imbaꞌapohágui sapyꞌaitemi, ohekávo ñemuhaguasu térã tembiꞌuꞌaporenda, ha upépe ojeruréta hikuái pe jopara hetéva. Umírupi hetaiterei ojejapóta jopara ikatuhag̃uáicha ohupyty opavavépe. Upeichaite avei ojehúta umi ñane retãygua ambue tetãre oikóva rehe. Katuete niko ojapótahikuái upe jopara, ohenondeꞌa hag̃ua peteĩ ary neporã ha henyhẽva poꞌágui; térã katu, ojapóta hikuái upe tembiꞌu imanduꞌamívontejepe pe jepokuaa tujaitére, ombojeguáva ñane reko tee. Opa koꞌã mbaꞌe rire, hiꞌãitevaꞌerã opavavépe ohupyty pe jopara, poꞌa reruha.

 Manduꞌapy 
Ohai: David Galeano Olivera (Guarani Ñeꞌẽte ha Arandu Anamandaje).

Ñemohenda:Arete
Ñemohenda:Mombe'ugua'ukuéra guarani